
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao sucu pojedincu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom UDRUGA "RADIO SUDAMJA", Split, Poljička cesta 2, OIB: 77317117001, dana 9. siječnja 2018. 


r i j e š i o   j e                                               

Odbacuje se zahtjev Financijske agencije za provedbu skraćenog stečajnog postupka nad dužnikom UDRUGA "RADIO SUDAMJA", Split, Poljička cesta 2, OIB: 77317117001.


Obrazloženje

Financijska agencija, Regionalni centar Split podnijela je ovom sudu 4. prosinca 2017. zahtjev za provedbu skraćenog stečajnog postupka nad dužnikom UDRUGA "RADIO SUDAMJA", Split, a koji zahtjev je podnesen na temelju odredbe čl. 429. st. 1. Stečajnog zakona (Narodne novine broj 71/15 i 104/17, dalje SZ).

U podnesenom zahtjevu je navedeno da dužnik na dan 24.11.2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 5.650,00 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik nema zaposlenih.

Povodom podnesenog zahtjeva, a radi utvrđivanja uvjeta za provedbu skraćenog stečajnog postupka, ovaj sud je, sukladno odredbama čl. 11. st. 3. u vezi s čl. 428. SZ-a, dopisom od 20.12.2017. zatražio od Financijske agencije obavijest – potvrdu o tome ima li dužnik (još uvijek) u Očevidniku redoslijeda osnova za plaćanje evidentirane neizvršene osnove za plaćanje u neprekinutom razdoblju od 120 dana.

Na traženje suda, Financijska agencija je dostavila ovom sudu 29. prosinca 2017. potvrdu o evidentiranim neizvršenim osnovama za plaćanje kod dužnika, kao i potvrdu o blokadi računa i novčanih sredstava dužnika, a iz kojih potvrda proizlazi da dužnik više nema evidentiranih neizvršenih osnova za plaćanje u neprekinutom razdoblju od 120 dana. Naime, dostavljenim potvrdama se potvrđuje da dužnik na dan 29.12.2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana, kao i da evidentirane nepodmirene obveze dužnika na taj dan iznose 0,00 kn.

Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako su ispunjene slijedeće pretpostavke: 1. ako nema zaposlenih; 2. ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana te 3. ako nisu ispunjene pretpostavke za pokretanje drugog  postupka radi brisanja iz sudskog registra.

Kako je dakle iz naprijed navedenih potvrda Financijske agencije od 29. prosinca 2017. razvidno da dužnik u Očevidniku redoslijeda osnova za plaćanje više nema evidentirane neizvršene osnove za plaćanje u neprekinutom razdoblju od 120 dana, odnosno iz istih je razvidno da dužnik više nema bilo kakvih evidentiranih neizvršenih osnova za plaćanje te da njegovi računi više nisu u blokadi, to samim time u konkretnom slučaju nisu ispunjeni uvjeti u smislu odredbe čl. 428. SZ-a za provedbu skraćenog stečajnog postupka nad dužnikom. Upravo stoga, zahtjev Financijske agencije za provedbu skraćenog stečajnog postupka nad dužnikom UDRUGA "RADIO SUDAMJA", Split, je trebalo odbaciti, a radi čega je sud i odlučio kao u izreci ovog rješenja.

U Splitu, 9. siječnja 2018.

S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.



DNA:
-  podnositelju zahtjeva – FINA, RC Split
-  e-Oglasna ploča suda 
-  u spis

